DEĊIŻJONI TAL-KUNSILL
tal-25 ta' Settembru 2008
dwar il-konklużjoni, f'isem il-Komunità Ewropea, tal-Konvenzjoni tan-Nazzjonijiet Uniti kontra l-Korruzzjoni
(2008/801/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 47(2), 57(2), 95, 107(5), 179, 181a, 190(5), 195(4), 199, 207(3), 218(2), 279, 280 u 283, flimkien ma' l-ewwel subparagrafu ta' l-Artikolu 300 (2) u l-ewwel subparagafu ta' l-Artikolu 300 (3) tiegħu,
Wara li kkunsidra l-proposta tal-Kummissjoni,
Wara li kkunsidra l-Opinjoni tal-Parlament Ewropew (1),
Billi:
(1)
L-elementi tal-Konvenzjoni tan-Nazzjonijiet Uniti kontra l-Korruzzjoni (minn issa “il-Konvenzjoni”) li huma soġġetti għall-kompetenza Komunitarja ġew innegozjati mill-Kummissjoni, bl-approvazzjoni tal-Kunsill, f'isem il-Komunità.
(2)
Il-Kunsill awtorizza lill-Kummissjoni biex tinnegozja l-adeżjoni tal-Komunità fil-Konvenzjoni in kwestjoni.
(3)
In-negozjati ġew konklużi b'suċċess u l-istrument li rriżulta ġie ffirmat f'isem il-Komunità fil-15 ta' Settembru 2005, soġġett għal konklużjoni possibbli f'data ulterjuri f'konformità mad-Deċiżjoni tal-Kunsill ta' l-10 ta' Mejju 2005, dwar l-iffirmar, f'isem il-Komunità Ewropea, tal-Konvenzjoni tan-Nazzjonijiet Uniti kontra l-Korruzzjoni.
(4)
Xi Stati Membri huma partijiet għall-Konvenzjoni filwaqt li l-proċess ta' ratifika għadu għaddej fi Stati Membri oħra.
(5)
Il-kondizzjonijiet li jippermettu lill-Komunità tiddepożita l-istrument ta' approvazzjoni previst fl-Artikolu 67(3) tal-Konvenzjoni ġew sodisfatti.
(6)
Il-Konvenzjoni għandha tiġi approvata sabiex tippermetti lill-Komunità ssir parti għaliha fil-limiti tal-kompetenza tagħha.
(7)
Il-Komunità għandha, meta tiddepożita l-istrument ta' approvazzjoni, tiddepożita wkoll dikjarazzjoni dwar sa fejn twassal il-kompetenza tal-Komunità Ewropea fir-rigward ta' kwistjonijiet regolati mill-Konvenzjoni taħt l-Artikolu 67(3) tagħha,
(8)
Il-Komunità għandha, meta tiddepożita l-istrument ta' approvazzjoni, tiddepożita wkoll dikjarazzjoni dwar ir-riżoluzzjoni ta' tilwim taħt l-Artikolu 66(2) tal-Konvenzjoni,
IDDEĊIEDA KIF ĠEJ:
Artikolu 1
Il-Konvenzjoni tan-Nazzjonijiet Uniti kontra l-Korruzzjoni hija b'dan approvata f'isem il-Komunità.
It-test tal-Konvenzjoni huwa stabbilit fl-Anness I.
Artikolu 2
Il-President tal-Kunsill huwa b'dan awtorizzat li jaħtar il-persuna(i) awtorizzata(i) li tiddepożta l-istrument Komuntarju ta' konferma formali sabiex jorbot lill-Komunità. L-istrument ta' konferma formali għandu jinkludi dikjarazzjoni ta' kompetenza skond l-Artikolu 67(3) tal-Konvenzjoni, kif stabbilit fl-Anness II għal din id-Deċiżjoni. Huwa għandu jkun fih wkoll stqarrija kif stabbilita fl-Anness III għal din id-Deċiżjoni.
Magħmul fi Brussell, 25 ta' Settembru 2008.